作者:葛長庚
標題:沁園春
內容:吹面無寒，沾衣不溼，豈不快哉。正杏花雨嫩，紅飛香砌，柳枝風軟，綠映芳臺。燕似談禪，鶯如演史，猶有海棠連夜開。清明也，尚陰晴莫準，蜂蝶休猜。朝來。應問蒼苔。甚幾日都成錦繡堆。念四方賓友，不堪渭樹，一年春事，已屬庭槐。宿酒難醒，多情易老，爭奈傳杯不放杯。如何好，看鞦韆戲劇，蹴鞠恢諧。